Αλέξης Κούγιας

Ο Αλέξης (Αλέξιος) Κούγιας (Πετρούπολη Αττικής, 23 Ιανουαρίου 1951 - Πειραιάς, 28 Φεβρουαρίου 2025) ήταν Έλληνας δικηγόρος και ποινικολόγος.

 Βιογραφικά στοιχεία  

Γεννήθηκε στις 23 Ιανουαρίου 1951 στην Πετρούπολη, όπου και μεγάλωσε. Σπούδασε νομικά αρχικά στο Αριστοτέλειο Πανεπιστήμιο Θεσσαλονίκης και στη συνέχεια στο Πανεπιστήμιο Αθηνών, απ' όπου και αποφοίτησε. 

Κατοικούσε στην Αθήνα. 

Παντρεύτηκε στις 24 Ιανουαρίου 2001 με το μοντέλο και παρουσιάστρια Εύη Βατίδου και ο γάμος τους διήρκησε έως τον Οκτώβριο του 2007. Έχουν αποκτήσει δύο παιδιά, τον Χρήστο Κούγια (9/3/2002) και την Μάιρα Κούγια (20/1/2005) και αμφότεροι σπουδάζουν νομικά.

Απεβίωσε από καθολικό καρκίνο σε ιδιωτικό νοσοκομείο του Πειραιά στις 28 Φεβρουαρίου 2025, σε ηλικία 74 ετών. Κηδεύτηκε στο Πρώτο Νεκροταφείο Αθηνών στις 4 Μαρτίου.

 Δικηγορική σταδιοδρομία 

Ξεκίνησε να εργάζεται ως δικηγόρος το 1974 και από τότε ανέλαβε δεκάδες υποθέσεις που απασχόλησαν την επικαιρότητα.

Το 1976 για πρώτη φορά απασχόλησε τη δημοσιότητα στα 25 έτη του ως συνήγορος του Βαγγέλη Ρωχάμη. Επίσης, έχει ασκήσει ποινική δικηγορία σε υποθέσεις, μεταξύ των οποίων η δίκη των σατανιστών της Παλλήνης και της 17ης Νοέμβρη. Ακόμη, είχε αναλάβει την υπεράσπιση του οδηγού της νταλίκας Δημήτρη Ντόλα, ο οποίος ενεπλάκη στο δυστύχημα στα Τέμπη στις 13 Απριλίου 2003, όπου σκοτώθηκαν 21 μαθητές από το Μακροχώρι. Τον Δεκέμβριο του 2008 ανέλαβε την υπεράσπιση του ειδικού φρουρού Επαμεινώνδα Κορκονέα, ο οποίος δολοφόνησε τον 15χρονο Αλέξανδρο Γρηγορόπουλο.  

Το 2021 συμμετείχε ως υπεράσπιση στη δίκη του ηθοποιού Δημήτρη Λιγνάδη, ο οποίος κατηγορείτο για βιασμούς. Επιπλέον, το 2023 ανέλαβε την υπόθεση του θανάτου των τριών αδελφών από την Πάτρα. Aναλαμβάνει επίσης και υποθέσεις υποστήριξης της κατηγορίας, όπως αυτή της Ελένης Τοπαλούδη, που βιάστηκε και δολοφονήθηκε στη Ρόδο, του Άλκη Καμπανού, που δολοφονήθηκε από 12 οπαδούς ποδοσφαίρου, καθώς και της σύγκρουσης αμαξοστοιχιών στα Τέμπη, που στοίχισε τη ζωή σε 57 ανθρώπους.

Στις 12 Μαΐου 2005, κατόπιν απόφασης του Πρωτοβάθμιου Πειθαρχικού Συμβουλίου του Δικηγορικού Συλλόγου Αθηνών, ο Αλέξης Κούγιας τέθηκε σε προσωρινή αργία 6 μηνών, μετά από ξυλοδαρμό σε βάρος του Γρηγόρη Βαλλιανάτου στις 11 Απριλίου 2005 στην πλατεία Κολωνακίου, λόγω προηγούμενης δήλωσής του.

Το 2008 το Πρωτοβάθμιο Πειθαρχικό Συμβούλιο του Δικηγορικού Συλλόγου Αθηνών αποφάσισε τη διαγραφή του από το μητρώο δικηγόρων για διαχρονική προσβολή του κύρους του δικηγορικού λειτουργήματος. Το 2013 το Ανώτατο Πειθαρχικό Συμβούλιο δικηγόρων του Αρείου Πάγου αποφάσισε, κατά πλειοψηφία, να να μην προβεί στην οριστική διαγραφή του από τα μητρώα του Δικηγορικού Συλλόγου.

Το 2022, ως συνήγορος υπεράσπισης του Δ. Λιγνάδη, ο Κούγιας δημοσιοποίησε φωτογραφίες των τριών μηνυτών του Λιγνάδη. Για το περιστατικό αυτό του επιβλήθηκε από το πειθαρχικό συμβούλιο του Δικηγορικού Συλλόγου Αθηνών ποινή δίμηνης παύσης.

 Αθλητικός παράγοντας 

Παράλληλα με τη δικηγορία ασχολήθηκε ενεργά με τον αθλητισμό. Αρχικά έπαιξε ποδόσφαιρο, σε ερασιτεχνικό επίπεδο, στον Άρη Πετρούπολης σε μικρή ηλικία και στον Ολυμπιακό Λουτρακίου,Φύλλο εφημερίδας «Αθλητική Ηχώ» της 11 Οκτωβρίου 1973: Το όνομά του αναφέρεται σε σύνθεση του Ολυμπιακού Λουτρακίου, σε φιλικό αγώνα. στο τοπικό πρωτάθλημα. Το 1978 επέστρεψε στον Ολυμπιακό Λουτρακίου κι αργότερα στον Πέλοπα Κιάτου. 

Αργότερα, ασχολήθηκε με τα διοικητικά του αθλήματος. Ως αθλητικός παράγοντας πρωταγωνίστησε σε πολλά επεισόδια με οπαδούς, διαιτητές, αστυνομικούς και αθλητικούς παράγοντες. Στο παρελθόν κατηγορήθηκε ότι είχε χειροδικήσει εναντίον διαιτητών, ξεγυμνώνοντας μάλιστα τον έναν, εναντίον του προπονητή Στέλιο Κατρακυλάκη καθώς και εναντίον του πρώην μέλους της Κεντρικής Επιτροπής Διαιτησίας Κούτρη το 2002, λίγο προτού αρχίσει η διαδικασία κλήρωσης των διαιτητών. Τον Μάρτιο του 1998 είχε φραστικό επεισόδιο με τον Βίκτωρα Μητρόπουλο κατά τη συνεδρίαση της ΕΠΑΕ, ενώ το 2005, πάλι σε συνεδρίαση της ΕΠΑΕ, έλαβε χώρα φραστικό επεισόδιο με τον Αχιλλέα Μπέο, ο οποίος και τον γρονθοκόπησε.

Το 1997 τοποθετήθηκε από τον Μιχάλη Τροχανά πρόεδρος στην  Π.Α.Ε. Α.Ε.Κ. για μικρό χρονικό διάστημα. Την ημέρα της ανάληψης της προεδρίας κατά την είσοδό του στο γήπεδο της Νέας Φιλαδέλφειας δέχθηκε αποδοκιμασίες από συγκεντρωμένος οπαδούς με έναν εξ αυτών να τον χτυπάει στο πρόσωπο. Το 2004 ανέλαβε πάλι την προεδρία της ΑΕΚ για τέσσερις ημέρες, οπότε και παραιτήθηκε.

Το 2005 αγόρασε τον Π.Α.Σ. Γιάννινα, τον οποίο πούλησε το 2008.

Στα τέλη του 2008 ανέλαβε την προεδρία της Π.Α.Ε. Παναχαϊκής και το Μάιο του 2009 εξαγόρασε το πλειοψηφικό πακέτο της από τον Κώστα Μακρή. Κατά την άφιξή του στην Πάτρα για την συνέντευξη τύπου με αφορμή την ανάληψη της προεδρίας της Παναχαϊκής δέχθηκε επίθεση από εκατοντάδες οπαδούς, οι οποίοι διαμαρτύρονταν για τον ρόλο του στην υπόθεση Γρηγορόπουλου, με αποτέλεσμα να επέμβουν τα ΜΑΤ και να γίνει ρίψη δακρυγόνων.

Τον Ιανουάριο του 2011 δέχθηκε επίθεση από οργανωμένους οπαδούς της Παναχαϊκής. Τον Μάρτιο του 2011 δέχθηκε επίθεση από οπαδούς της ομάδας του Απόλλωνα στο γήπεδο της Ριζούπολης σχετικά με δηλώσεις που είχε κάνει για τον Απόλλωνα, τον οποίο είχα χαρακτηρίσει ως "βρώμικη ομάδα". Το 2014 παραιτήθηκε από την προεδρία της Παναχαϊκής.

Το 2015 απέκτησε το πλειοψηφικό πακέτο της Π.Α.Ε. Α.Ε. Λάρισας, η οποία κατά την πρώτη χρονιά κατόρθωσε να ανέβει στην Super League, από την οποία υποβιβάστηκε, πάλι, το 2021. Κατά τη διάρκεια της θητείας του ήρθε σε σύγκρουση με τους οργανωμένους. Το 2022, μεταβίβασε τις μετοχές της Π.Α.Ε. Α.Ε. Λάρισας στον Αχιλλέα Νταβέλη, αποχωρώντας έτσι από την ιδιοκτησία και ηγεσία της Π.Α.Ε..

Στις 13 Νοεμβρίου 2023 ο Κούγιας, μετά τη λήξη του αγώνα Παναργειακός – Κόρινθος για τη Γ’ Εθνική, διαμαρτυρήθηκε έντονα στον διαιτητή επιχειρώντας να πιάσει τον διαιτητή από το σορτσάκι. Για το περιστατικό αυτό η πειθαρχική επιτροπή της ΕΠΟ τον τιμώρησε με απαγόρευση εισόδου στα γήπεδα για 3,5 μήνες. 

Κατά καιρούς είχε αναλάβει, επίσης, πρόεδρος του Π.Α.Σ. Κορίνθου, του Άρη Πετρούπολης, του Γ.Α.Σ. Βέροιας, του Α.Σ. Λαμίας, του Ιωνικού Νίκαιας, αλλά και του Α.Ο. Αιγάλεω, του οποίου επιπλέον, υπήρξε γενικός αρχηγός όπως και νομικός σύμβουλος της Π.Α.Ε. τη δεκαετία του 1980, επί προεδρίας Βίκτωρα Μητρόπουλου. Επίσης, υπήρξε αντιπρόεδρος και νομικός σύμβουλος της Π.Α.Ε. Ολυμπιακός Πειραιώς για έξι μήνες, εκπρόσωπος του Ηρακλή Θεσσαλονίκης στην Ε.Π.Α.Ε. και αντιπρόεδρος της Ε.Π.Α.Ε.. 

Το 2011 ήταν από τους βασικούς μάρτυρες στην υπόθεση των στημένων αγώνων.

 Κριτική 

Ο Αλέξης Κούγιας είχε απασχολήσει πολλές φορές την επικαιρότητα με αφορμή την υπερασπιστική του τακτική, την προσωπική του ζωή και τη συμπεριφορά του καθώς και με αμφιλεγόμενες δηλώσεις του.

Το 2004, αφού πήδηξε την μάντρα του τηλεοπτικού σταθμού "Alter", εισέβαλε στο στούντιο της εκπομπής "Ζούγκλα" που παρουσίαζε ο Μάκης Τριανταφυλλόπουλος και ενώ αυτή ήταν σε εξέλιξη προκειμένου να υπερασπιστεί εντολέα του, ο οποίος και αποτελούσε το θέμα της συγκεκριμένης εκπομπής.

Τον Απρίλιο του 2005 ο Κούγιας συνελλήφθη στο πλαίσιο του αυτοφώρου ύστερα από μήνυση του Γρηγόρη Βαλλιανάτου σχετικά με περιστατικό που είχε λάβει χώρα στο Κολωνάκι και στο οποίο, κατά τον Βαλλιανάτο, είχε δεχθεί επίθεση με γροθιές από τον Κούγια.

Το 2007 το διαζύγιό του με την τότε σύζυγό του, Εύη Βατίδου, απασχόλησε την κοινή γνώμη και τα μέσα μαζικής ενημέρωσης λόγω της έντονης αντιδικίας τους και των αλληλοκατηγοριών που εκτόξευαν δημόσια. Η Εύη Βατίδου τον κατηγόρησε για ξυλοδαρμό ενώ ο Αλέξης Κούγιας την κατηγόρησε, με την σειρά του, ότι τον τραυμάτισε στο κεφάλι με ένα τακούνι.

Τον Σεπτέμβριο του 2017 ο Κούγιας κατήγγειλε ότι δέχθηκε επίθεση από τον Δημήτρη Μελισσανίδη και τους σωματοφύλακές του. Για το περιστατικό αυτό ο Μελισσανίδης καταδικάστηκε από το Τριμελές Πλημμελειοδικείο Αθηνών σε 12 μήνες φυλάκιση με αναστολή. 

Τον Μάρτιο του 2019 ενεπλάκη σε επεισόδιο με τον Λάκη Λαζόπουλο με τον τελευταίο να ισχυρίζεται ότι ο Κούγιας του επιτέθηκε λεκτικά και σωματικά. Για το περιστατικό ασκήθηκε ποινική δίωξη κατά του Αλέξη Κούγια για τα αδικήματα της απλής σωματικής βλάβης με πρόθεση και της συκοφαντικής δυσφήμισης.

Το 2020 καταδικάστηκε από το Πολυμελές Πρωτοδικείο Αθηνών σε αποζημίωση 10.000 προς τον Δημήτρη Μελισσανίδη για εξυβριστικές δηλώσεις που είχε κάνει εναντίον του.

Έχει, επίσης, κατηγορηθεί για χρήση ομοφοβικού, σεξιστικού και ρατσιστικού λόγου. 

Το 2019, κατά τη διάρκεια τηλεοπτικής εκπομπής του Νίκου Χατζηνικολάου, ο Αλέξης Κούγιας αποκάλεσε τους ομοφυλόφυλους ως άτομα με ιδιαιτερότητες ενώ στη συνέχεια υποστήριξε ότι το βάρος της ψήφου των ρομά και των ατόμων με ιδιαιτερότητες δεν μπορεί να είναι το ίδιο με των άλλων πολιτών. Οι δηλώσεις του προκάλεσαν αντιδράσεις, χαρακτηρίστηκαν ως ρατσιστικές και φασιστικές ενώ το Παρατηρητήριο Ρατσιστικών Εγκλημάτων προχώρησε σε μηνυτήρια αναφορά εναντίον του για ρατσιστικές δηλώσεις. Ο ίδιος με αφορμή και την μήνυση εναντίον του δήλωσε ότι "όχι απλά δεν υιοθετεί ρατσιστικές απόψεις, αλλά, απεναντίας είναι ακραίος αντιρατσιστής".

Το 2021 ο Αλέξης Κούγιας χαρακτήρισε τους μηνυτές που είχαν κατηγορήσει τον Δημήτρη Λιγνάδη για βιασμό ως επαγγελματίες ομοφυλόφιλους, δήλωση, η οποία χαρακτηρίστηκε ως ομοφοβική και σεξιστική από οργανώσεις ανθρωπίνων δικαιωμάτων, δημοσιογράφους και καλλιτέχνες .

Στις 18 Ιουνίου 2024 ο Αλέξης Κούγιας προχώρησε σε ομοφοβικά σχόλια κατά του Στέφανου Κασσελάκη. Με αφορμή τις δηλώσεις του η εισαγγελέας του Αρείου Πάγου απέστειλε παραγγελία στον προϊστάμενο της Εισαγγελίας Πρωτοδικών Αθηνών για να ερευνηθεί αν αυτές παραβίαζαν τον αντιρατσιστικό νόμο, ειδικά ως προς την κατεύθυνση προσβολής προσωπικών θεμάτων με ομοφοβικές προσεγγίσεις.

 Παραπομπές 

 Εξωτερικοί σύνδεσμοι 


Κατηγορία:Έλληνες δικηγόροι του 20ού αιώνα
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Έλληνες ποδοσφαιριστές
Κατηγορία:Ποδοσφαιριστές αδιευκρίνιστης θέσης
Κατηγορία:Πρόεδροι ΠΑΕ ΑΕΚ
Κατηγορία:Έλληνες δικηγόροι του 21ου αιώνα
Κατηγορία:Ενταφιασμοί στο Πρώτο Νεκροταφείο Αθηνών
Κατηγορία:Έλληνες επιχειρηματίες